Illum qed infakkru sena minn meta l-ex-President Michel Sleiman tal-Libanu spiċċa mill-kariga. Dan iż-żmien twil mingħajr President iġib miegħu riskji serji għall-pajjiż kollu kemm hu. Dan dgħajjef il-funzjonament tal-istituzzjonijiet kollha u l-kapaċità tal-Libanu li jindirizza l-isfidi ekonomiċi, soċjali u ta' sigurtà diffiċli li l-pajjiż qed jiffaċċja. L-UE tfakkar fid-Dikjarazzjoni Presidenzjali adottata mill-KSNU fid-19 ta' Marzu. L-UE tappella lill-forzi politiċi kollha sabiex jieħdu azzjoni deċiżiva biex jeleġġu President ġdid. Huwa kruċjali li l-partijiet kollha jħarsu l- Kostituzzjoni , jimplimentaw kompletament il-Ftehim ta' Taef, u l-Patt Nazzjonali. L-UE tenfasizza l-importanza tad-djalogu fost il-forzi politiċi kollha biex tingħeleb din il-kriżi dejjem tikber. L-UE tappoġġa lill-Prim Ministru Tammam Salam fl-isforzi tiegħu biex jiggverna l-pajjiż fi żminijiet daqstant diffiċli. L-UE tappella lill-Membri tal-Parlament kollha biex iħarsu t-tradizzjoni demokratika li ilha teżisti fil-Libanu u biex jiltaqgħu biex jeleġġu President mingħajr aktar dewmien f'konformità mal-Kostituzzjoni. kunflitt fis-Sirja , li issa jinsab fil-ħames sena tiegħu, ikompli jaffettwa l-istabbiltà tal-Libanu. Sett ġdid ta' theddidiet kumplessi għas-sigurtà qed ikomplu jħarrxu l-kriżi. L-UE ttenni l-impenn tagħha lejn is-sovranità, l-integrità territorjali u l-indipendenza tal-Libanu. L-UE tappella għal impenn imġedded għall-politika ta' dissoċjazzjoni mingħand il-partiti politiċi kollha, waqt li tpoġġi l-interess tal-Libanu u l-istabbiltà tiegħu l-ewwel u qabel kollox. L-UE tappoġġa b'mod sħiħ l-isforzi tal-aġenziji tas-sigurtà Libaniżi kollha biex iżommu l-istabbiltà u jirreaġixxu għall-isfidi tas-sigurtà. Kien għalhekk li l-UE żiedet l-assistenza tagħha għall-Forzi Armati Libaniżi u għas-settur tas-sigurtà kollu kemm hu. kriżi tar-rifuġjati hija kwistjoni urġenti wkoll. L-UE tfaħħar lill-awtoritajiet u l-popolazzjoni tal-Libanu għall-isforzi ġenerużi biex jospitaw, jassistu u jipproteġu lir-rifuġjati li qed jaħarbu mill-kunflitt fis-Sirja u, fl-istess waqt, tisħaq l-importanza tal-ħarsien tad-drittijiet tal-bniedem u l-prinċipji umanitarji. L-UE tilqa' l-ħidma indispensabbli tal-UNHCR kif ukoll aġenziji oħrajn tan-NU u ta' organizzazzjonijiet internazzjonali b'appoġġ għar-rifuġjati Sirjani u l-komunitajiet ospitanti fil-Libanu. L-UE ser tkompli twettaq l-impenn tagħha bħala l-akbar donatur fil-Libanu billi tindirizza l-bżonnijiet dejjem jikbru tal-komunitajiet vulnerabbli u r-rifuġjati. Fil-konferenza tad-donaturi fil-Kuwajt fl-aħħar ta' Marzu l-UE offriet 1.1 biljun EUR ieħor inkluż finanzjament umanitarju u għall-iżvilupp fuq bosta snin għar-rifuġjati u l-pajjiżi ospitanti. L-UE tagħti sostenn lil-Libanu fl-isforzi tiegħu biex jindirizza dawn l-isfidi straordinarji. L-impenn tagħna b'appoġġ għal-Libanu huwa sod u dejjiemi. L-UE tafferma mill-ġdid is- sħubija b'saħħitha tagħha mal-Libanu msejsa fuq il-valuri komuni tagħna tad-demokrazija, il-pluraliżmu u l-istat tad-dritt. L-UE tenfasizza l-importanza li l-libertà u d-diversità tal-Libanu jitħarsu bħala mudell ta' moderazzjoni fir-reġjun kollu.